Jääkiekkoliiton lippuhinnoittelusta nousi hirmuinen arvostelumyrsky ennen MM-kotikisoja 2012, kun Leijonien alkusarjaotteluun pääsi halvimmillaan 155 eurolla. Seuraavana vuonna hintoja laskettiin, mutta hinnat ovat taas valokeilassa World Cupin alla.

Ruotsi-ottelun liput on myyty lähes loppuun Hartwall Arenan yläkatsomoista, mutta alakatsomoissa on vielä runsaasti tilaa, varsinkin kalleimmissa 179 euron ja 239 euron kategorioissa. Halvimmat piletit on luonnollisesti jo myyty.

– Me lähdimme siitä, että porrastetaan lipunhintoja voimakkaasti, jotta jokainen kuluttaja saa ensinnäkin mahdollisuuden tulla paikan päälle ja löytäisi sellaisen paikan hallista kuin haluaa. Se, että halvimmat liput myytiin loppuun ensimmäisenä, on tietysti hieno asia. Me halusimme mukaan paljon lapsia ja perheitä, minkä takia otimme mukaan lasten liput, Nurminen kommentoi MTV Sportille.